HR Službeni list Europske unije L 49/64

ODLUKA KOMISIJE (EU) 2018/262

оd 14. veljače 2018.

o predloženoj građanskoj inicijativi pod nazivom „We are a welcoming Europe, let us help!”

(priopćeno pod brojem dokumenta C(2018) 895)

(Vjerodostojan je samo tekst na engleskom jeziku)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,

budući da:

(1) Predmet predložene građanske inicijative pod nazivom „We are a welcoming Europe, let us help!” odnosi se na sljedeće: „Vlade se jedva uspijevaju nositi s migracijama. Većini nas je stalo i želimo pomoći ljudima u nevolji. Milijuni građana ponudili su svoju pomoć. Želimo da se čuje naš glas. Želimo Europu dobrodošlice! Pozivamo Europsku komisiju na djelovanje.”

(2) Navedeni ciljevi predložene građanske inicijative jesu sljedeći: „1. Građani diljem Europe žele pomoći izbjeglicama da pronađu siguran dom i započnu novi život. Od Komisije tražimo da izravno podupre lokalne skupine koje pomažu izbjeglicama kojima su izdane nacionalne vize. 2. Nitko ne bi smio podlijegati kaznenom progonu ili novčanoj kazni zbog pružanja humanitarne pomoći ili skloništa. Tražimo od Komisije da zaustavi vlade koje kažnjavaju volontere. 3. Svatko ima pravo na pravdu. Tražimo od Komisije da osigura učinkovitije načine i pravila za zaštitu svih žrtava iskorištavanja radnika i kaznenih djela u Europi i svih žrtava povreda ljudskih prava na našim granicama.”

(3) Ugovorom o Europskoj uniji (UEU) jača se status građanina Unije i poboljšava daljnje demokratsko funkcioniranje Unije tako što se osigurava da, među ostalim, svaki građanin ima pravo na sudjelovanje u demokratskom životu Unije putem europske građanske inicijative.

(4) Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana, a Unija učinila dostupnijom.

(5) Mogu se donijeti pravni akti Unije u svrhu provedbe Ugovorâ: — u vezi s kontrolama osoba koje prelaze vanjske granice, na temelju članka 77. stavka 2. točke (b) Ugovora o funkcioniranju Europske unije (UFEU), — kojima se uređuje zajednički europski sustav azila, na temelju članka 78. stavka 2. UFEU-a, — kojima se predviđaju mjere za potrebe zajedničke politike useljavanja čiji je cilj u svim fazama osigurati učinkovito upravljanje migracijskim tokovima, pravedno postupanje prema državljanima trećih zemalja koji zakonito borave u državama članicama te sprečavanje nezakonitog useljavanja i trgovanja ljudima i jačanje mjera za njihovo suzbijanje, na temelju članka 79. stavka 2. UFEU-a, — kojima se utvrđuju minimalna pravila o pravima žrtava kaznenih djela potrebna kako bi se olakšalo uzajamno priznavanje presuda i sudskih odluka te policijska i pravosudna suradnja u kaznenim stvarima s prekograničnim elementima, na temelju članka 82. stavka 2. točke (c) UFEU-a, — kojima se utvrđuju minimalna pravila o definiranju kaznenih djela i sankcija u pojedinim područjima, na temelju članka 83. stavaka 1. i 2. UFEU-a.

(6) Kada je riječ o drugoj sastavnici predložene građanske inicijative, nadležnosti Unije na temelju članka 83. UFEU-a ograničene su na način da se Uniji dodjeljuje nadležnost za donošenje minimalnih pravila o definiranju kaznenih dijela, ali člankom 83. UFEU-a nije omogućeno da se državama članicama zabrani da prema vlastitom nahođenju kažnjavaju druge vrste ponašanja, uključujući djela povezana s nezakonitim useljavanjem.

(7) Međutim, drugu sastavnicu predložene građanske inicijative trebalo bi ispitati i u svjetlu članka 79. UFEU-a. Na temelju te odredbe pravni akti Unije u svrhu provedbe Ugovorâ za potrebe zajedničke politike useljavanja čiji je cilj u svim fazama osigurati učinkovito upravljanje migracijskim tokovima te sprečavanje nezakonitog useljavanja i trgovine ljudima i jačanje mjera za njihovo suzbijanje mogu se, među ostalim, donijeti i u području nezakonitog useljavanja i neovlaštenog boravka, uključujući udaljavanje i repatrijaciju osoba koje neovlašteno borave.

(8) Stoga predložena građanska inicijativa nije očito izvan okvira Komisijinih ovlasti da podnese prijedlog pravnog akta Unije u svrhu provedbe Ugovorâ.

(9) Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe, a predložena građanska inicijativa nije očito uvredljiva, isprazna i uznemirujuća niti u očitoj suprotnosti s vrijednostima Unije utvrđenima u članku 2. UEU-a.

(10) Stoga bi predloženu građansku inicijativu pod nazivom „We are a welcoming Europe, let us help!” trebalo registrirati,

DONIJELA JE OVU ODLUKU:

Članak 1.

Registrira se predložena građanska inicijativa pod nazivom „We are a welcoming Europe, let us help!”.

Članak 2.

Ova Odluka stupa na snagu 15. veljače 2018.

Članak 3.

Ova je Odluka upućena organizatorima (članovima građanskog odbora) predložene građanske inicijative pod nazivom „We are a welcoming Europe, let us help!” koju kao osobe za kontakt zastupaju gđa Isabelle CHOPIN i gđa Emma BONINO.

Sastavljeno u Bruxellesu 14. veljače 2018. Za Komisiju Frans TIMMERMANS Potpredsjednik

(1) SL L 65, 11.3.2011., str. 1.